**VEDTEKTER**

**for**

**Stiftelsen Lillehammer museum**

§ 1

**Navn og rettslig stilling**

Institusjonens navn er Stiftelsen Lillehammer museum.

Stiftelsen har sete i Lillehammer.

§ 2

**Formål**

Stiftelsen Lillehammer museum er en vitenskapelig institusjon med formål å samle inn, bevare, dokumentere og formidle kunnskap om materielle og immaterielle kulturminner, og å skape interesse for og økt kjennskap til billedkunst og andre visuelle uttrykksformer.

Med utgangspunkt i samlingene skal stiftelsen drive forskning og formidle kunnskap gjennom utstillinger, publikasjoner, undervisning og andre former for opplevelser og informasjon.

Stiftelsen har ansvar for forvaltning og drift av Maihaugen. Håndverk, håndverkstradisjoner og samtidsdokumentasjon er et nasjonalt ansvar. For bygdesamlingen (Bygda) og bysamlingen (Byen) på Maihaugen er det geografiske ansvarsområdet Gudbrandsdalen og Lillehammer, og for boligsamlingen (Boligfeltet) er det Østlandet.

Stiftelsen har ansvar for forvaltning og drift av Lillehammer Kunstmuseum.

Stiftelsen har en nasjonal oppgave gjennom forvaltning og driftsansvar for Norges Postmuseum, dikterhjemmene Aulestad og Bjerkebæk, Norges Olympiske Museum og Norsk håndverksinstitutt.

Stiftelsen kan også påta seg det faglige og økonomiske ansvar for drift av andre museer.

Stiftelsen kan drive annen forretningsvirksomhet som står i naturlig tilknytning til museumsvirksomheten.

§ 3

**Grunnkapital**

Stiftelsens grunnkapital er pr. 1.1.1995 kr. 334.214,58.

§ 4

**Styret**

Stiftelsens virksomhet ledes av et styre på åtte medlemmer:

a. Leder, nestleder og to styremedlemmer samt ett varamedlem for disse oppnevnes av Kulturdepartementet for en periode på fire år.

b. Ett medlem samt ett varamedlem oppnevnes av Oppland fylkeskommune for en periode på fire år.

c. Ett medlem samt ett varamedlem oppnevnes av Lillehammer kommune for en periode på fire år.

d. To styremedlemmer samt to varamedlemmer for disse velges av og blant de ansatte for en periode på to år.

Funksjonstiden løper fra 1. januar.

Ingen kan sitte i styret mer enn åtte år i sammenheng.

Ved eventuell stemmelikhet har styreleder dobbeltstemme.

Styret innkalles når lederen finner det nødvendig eller når det kreves av minst tre styremedlemmer.

Museets administrerende direktør deltar i styremøtene med tale- og forslagsrett.

Det skal føres protokoll over styrets møter.

§ 5

**Styrets oppgaver**

Styret er ansvarlig for museets administrative oppbygging, virksomhet og drift, og for at forvaltningen av museets midler skjer på en forsvarlig måte. Styret skal påse at museets formål blir fremmet på beste måte. Det tilligger styret å fastsette de årlige budsjetter og sørge for at det føres fyllestgjørende regnskaper.

Styret sørger for at årsrapport om museets virksomhet sammen med regnskapet og revisors beretning oversendes Kulturdepartementet innen fristen påfølgende år.

Styret ansetter administrerende direktør. Ansettelse av personale for øvrig hører under administrerende direktør.

§ 6

**Direktør**

Stiftelsens administrerende direktør har den daglige ledelse. Administrerende direktør skal følge de retningslinjer og pålegg som styret har gitt. Styret kan utarbeide stillingsinstruks for adm. direktør.

Administrerende direktør skal sørge for at stiftelsens regnskap er i samsvar med lov og forskrifter, og at formuesforvaltningen er ordnet på en betryggende måte.

Under den daglige ledelse hører ikke saker av uvanlig art eller stor betydning for stiftelsen.

§ 7

**Revisjon**

Regnskapene revideres av statsautorisert revisor som oppnevnes av styret.

Riksrevisjonen skal ha adgang til å kontrollere at bevilgede statsmidler nyttes etter forutsetningene. Riksrevisjonen har i denne sammenheng rett til å kreve alle opplysninger som en finner påkrevet, og kan selv foreta undersøkelser ved museet.

§ 8

**Samlingsforvaltning**

Museets samlinger, og samlinger som forvaltes på vegne av andre, skal forvaltes i henhold til gjeldende museumsetiske regelverk. I dette ligger at museet har plikt til å anskaffe, bevare og utvikle samlinger som bidrag til samfunnets kunst-, kultur- og vitenskapelige arv. Dette inkluderer aktsomhetsplikt, langsiktig vern, dokumentasjon og tilgjengelighet.

Museets samlinger kan normalt ikke avhendes. Avhending kan bare skje ut fra faglige begrunnede planer for kassasjon. Herfra er unntatt bytte og salg av dubletter i henhold til nærmere regler fastsatt av styret. Ved salg skal midlene benyttes til samlingsforvaltning. Ingen del av museets samlinger må permanent føres ut av landet.

Kunst som eies av Stiftelsen Lillehammer Kunstmuseum kan ikke avhendes uten etter forutgående samtykke fra Stiftelsen Lillehammer Kunstmuseum.

Styret avgjør spørsmål om avhending og deponering av museets gjenstander.

§ 9

**Faste eiendommer**

Museets faste eiendommer kan bare avhendes ved ekspropriasjon eller under trussel om ekspropriasjon. Denne regelen gjelder ikke historiske bygninger. Disse anses som en del av museets samlinger som omfattes av bestemmelsen i § 8 annet ledd.

§ 10

**Låneopptak**

Museet kan bare oppta lån eller foreta større finansielle disposisjoner etter samtykke fra Kulturdepartementet.

§ 11

**Endring av vedtektene**

Endring av disse vedtektene kan bare skje etter vedtak med 2/3 flertall i styret. Før vedtektsendring foretas, må endringsforslaget forelegges Kulturdepartementet til uttalelse. Endringer må godkjennes av den myndighet som stiftelsesloven til enhver tid fastsetter.